EVA (samohybná húfnica)

155mm ľahká vezená húfnica EVA je samohybný autonómny delostrelecký systém, slovenskej výroby. Ide o delostreleckú zbraň s automatickým nabíjaním, ktorá je schopná zabezpečiť účinnú paľbu priamym aj nepriamym zameraním. Vyznačuje sa veľkým dostrelom, značným účinkom munície v cieli, dobrou presnosťou a vysokou rýchlosťou streľby.

Vznik a vývoj 
Húfnica vznikla spoluprácou spoločností KONŠTRUKTA - Defence a ZŤS Špeciál patriacich pod skupinu firiem DMD GROUP. Konštrukčne vychádza z objektu 155mm samohybná kanónová húfnica Zuzana 2, z ktorého preberá maximálne možné množstvo skupín a konštrukčných riešení overených v doteraz realizovaných skúškach na Slovensku aj v zahraničí. Vyznačuje sa nižšou hmotnosťou vďaka čomu je prepraviteľná  aj nákladným lietadlom, napr. typ C-130 Hercules.

Húfnica sa skladá zo zbraňovej nadstavby, podvozku a palubného riadiaceho systému, hydraulickej a elektrickej sústavy. Hlavnou zbraňou je húfnica kalibru 155 mm o dĺžke hlavne 52 kal. Zbraňová nadstavba je vybavená automatickým systémom nabíjania, ktorý tvoria dopravníky munície pre 12 ks striel a 12 ks náplní, podávače a nabíjacie ústrojenstvo - to umožňuje streľbu MRSI, vystrieľanie 5 rán v prvej minúte, resp. 9 rán za dve minúty. Pre vystrieľanie munície uloženej v dopravníkoch nie je potrebné vystúpenie obsluhy z kabíny, všetku činnosť ovláda veliteľ z kabíny podvozku. Na podvozku je uložených ďalších 12 kusov striel a náplní v schránkach.  

TMG EVA používa podvozok TATRA  8 x 8, prípadne variant 6 x 6.  

Palubný riadiaci systém umožňuje maximálnu autonómnosť zbrane pri určovaní vlastnej polohy, pri zamierení zbrane a pri určení balistických podmienok streľby. Zároveň umožňuje diagnostiku všetkých prvkov, ktoré majú vplyv na úspešné plnenie palebnej úlohy. 

TMG EVA je určená na:

 ničenie taktických prostriedkov jadrového napadnutia nepriateľa;
 boj s nepriateľským delostrelectvom a mínometmi;
 umlčanie a ničenie živej sily a palebných kompletov nepriateľa;
 ničenie a umlčiavanie miest velenia, rádiotechnických prostriedkov a tylových zariadení nepriateľa;
 rúcanie trvalých obranných stavieb a poľných obranných objektov so s streľbou zo zakrytých palebných postavení i priamou streľbou;
 ničenie tankov a obrnených transportérov  priamou streľbou.

TMG EVA sa vyznačuje:

 veľkou mobilitou;
 ochranou posádky proti pechotným zbraniam;
 ďalekým dostrelom;
 rýchlou prípravou streľby;
 rýchlym prechodom z  pochodovej polohy do palebného postavenia;
 vysokou presnosťou streľby;
 schopnosťou vykonávať streľbu tzv. salvovým efektom - MRSI;
 má zabudovaná 52 kalibrovú hlaveň;
 je vybavená inerciálnym navigačným zariadením a meračom úsťovej rýchlosti;
 palubný riadiaci systém umožňuje prácu s digitálnymi mapami;
 pre priamu streľbu je vybavená zameriavacím systémom pozostávajúcim z televíznej kamery, termovíznej kamery a laserového diaľkomeru;
 pre manuálne zamierenie je vybavená optickým zameriavačom; 
umožňuje použitie rôznych komunikačných prostriedkov;
pre streľbu používa 155 mm muníciu štandardu NATO;
12 kusov striel a 12 kusov náplní je uložených v dopravníkoch a pripravených k streľbe. Lôžka v dopravníkoch sú univerzálne pre všetky doteraz zavedené strely a náplne. V dopravníku striel je možné uložiť a automatom nabiť nové typy striel s dĺžkou až 1000 mm;
ďalších 12 ks striel a 12 ks náplní je uložených v hermetických puzdrách na podvozku;
stabilitu pri streľbe zabezpečujú hydraulicky ovládané podpery;
potrebná elektrická a tlaková hydraulická energia pre pohon agregátov nadstavby, podpier a podpery hlavne je zabezpečovaná od motora podvozku;
zbraňová nadstavba má vlastný nosný rám, čo umožňuje jej zástavbu na ľubovoľný kolesový podvozok vyhovujúci rozmermi, nosnosťou a zdrojmi energie.

Oficiálne bola predstavená 19. mája 2015 na medzinárodnej výstave vojenskej techniky IDET v Brne.

Referencie

Pozri aj 
 152 mm samohybná kanónová húfnica vz. 77 Dana 
 155mm samohybná kanónová húfnica vz. 2000 Zuzana

Slovenské vojenské vozidlá
Samohybné delá
Húfnice